René Christensen (DF), 2011-05-12:
Så står vi med et forslag her om samlestalde og dyretransport, og der er blevet diskuteret meget, og jeg synes også, vi kommer bredt omkring.
Måske kommer dialogen også til at handle om noget mere, end hvad forslaget her omhandler.
Jeg vil starte med at sige, at vi i Dansk Folkeparti selvfølgelig også ønsker så korte transporttider som overhovedet muligt, og hvor det er muligt, ønsker vi selvfølgelig også, at dyrene bliver slagtet så tæt som muligt på det sted, som dyrene kommer fra, både af hensyn til dyrevelfærden, men selvfølgelig også i forhold til de arbejdspladser, som der er på de danske slagterier, for det er jo to ting, der hænger sammen.
Så vil jeg sige en anden ting i forhold til forslaget her, og det er, at det jo er et forslag, som selvfølgelig også bærer præg af, hvem der er med i veterinærforliget, og hvem der ikke er.
Jeg vil sige, at Dansk Folkeparti er med i veterinærforliget, og vi synes, det er en rigtig god aftale, vi fik lavet.
Så er det jo sådan, når man har lavet en aftale, når man har implementeret den, så skal vi også kigge på den og se, hvad aftalen er mundet ud i; om det var en fantastisk god aftale, eller om det bare var en god aftale, vi fik lavet, hvordan det har virket i forhold til producenterne, og hvordan det har virket i forhold til dyrevelfærden.
Jeg vil ærligt indrømme, at forslaget, som det ligger her, kan være sympatisk.
Når man læser forslaget, lyder det, som om man også har tænkt sig lidt om, da man skrev det, og man har spurgt sig selv om, hvordan kontrollen kunne øges her, så vi også kommer de brodne kar til livs – dem, som ikke lever op til den lovgivning, der er på området.
Der har vi jo også i forbindelse med veterinærforliget, altså noget tidligere, haft de samme tanker og spurgt os selv, hvordan vi kan gøre det her, og vi har taget nogle initiativer.
Det, jeg mener man skal gøre her, er at sætte nogle initiativer i gang, og det er også det, der nogle gange sker sådan rent lavpraktisk i politik, og så lægger man ovenpå, allerede inden man ved, om de initiativer, man har taget, er blevet funktionsdygtige, altså om de har givet det udkomme, som man ønskede.
Der er nu et flertal, der har sat et veterinærforlig i gang, det kører ude i Danmark, og jeg vil egentlig lægge op til, at vi her i Folketingssalen bliver enige om, at vi, når vi kommer hen til slutningen af 2012, ser på, hvordan veterinærforliget har virket, om der er nogen rettelser, der skal til, for at vi stadig væk, som flere har været inde på, har et erhverv, som kan fungere, og om vi har motiveret til, at man kører sine svin hen til det sted, der ligger kortest væk.
Der er ingen tvivl om, at lang transporttid ikke er godt for dyrevelfærden.
Vi kan beslutte lige så meget, vi vil herinde, men den lange transporttid bliver aldrig et gode for det enkelte produktionsdyr, når det skal til slagtning.
Og det bliver jo så Folketinget igen, der skal tage den diskussion om, hvad det er for nogle rettelser, der skal til.
Det er ærgerligt, når man laver sådan et forslag her, at man ikke tager hånd om, hvad økonomien er i det her.
Specielt når det omhandler et erhverv, som jo allerede er presset økonomisk, var det jo rart at vide, når man læser sådan et forslag, hvad det er, man vil pålægge erhvervet, hvilken størrelsesorden de udgifter, man pålægger erhvervet, har.
Ministeren nævnte et tal på 6-7 mio. kr. i sin ordførertale, og jeg må sige, at 6-7 mio. kr. vel ikke er det, der kan vælte hele læsset.
Men vi mener ikke, at det på nuværende tidspunkt med de andre debatter, vi har haft omkring dansk landbrug, er lige nu, vi skal lægge flere udgifter ud på dansk landbrug.
Vi ser frem til, at veterinærforliget får lov til at virke, vi ser også meget frem til, at vi får mulighed for at kigge på, hvordan det har virket, og så ser vi også meget frem til, at Folketinget kan diskutere det en gang til og så se, hvordan veterinærforliget har fungeret, og hvad det eventuelt er for nogle små rettelser, der skal til, for at erhvervet kan fungere, og for at vi har en god dyrevelfærd, også i forhold til vores produktionsdyr, når de skal fra stald til slagteri.